Fitoviana ara-tsôsialy

Ny fitoviana ara-tsôsialy dia fitsipika fototra izay ahafahan' ny olona na vondrona rehetra ao anatin' ny fiarahamonina hanana zo sy fahafahana ary sata mitovy, na inona na inona fiaviany, na lahy na vavy, na inona na inona ny fivavahana, ny harenany, na ny volon-kodiny na ny toerany eo amin' ny fiarahamonina. Raha lazaina amin' ny teny hafa, ny fitoviana ara-tsôsialy dia ny tsy fisian' ny olona na vondron' olona mahazo tombony na sahirana noho ny antony ara-piarahamonina tsy araka ny rariny sy ny hitsiny (ohatra: ny fahaterahana, saranga, ny maha lahy na vavy).

 Ny zava-dehibe mandrafitra ny fitoviana ara-tsôsialy 

 Fitovian-jo 
Eo ambanin' ny lalàna mitovy ny tsirairay sady mitovy ny fiarovana' ny lalàna azy ireo (oh: zo hifidy, fahalalahana maneho hevitra, zo amin' ny fitsarana ara-drariny).

 Fitovian' ny fahafahana 
Tokony hanana fahafahana mitovy ny tsirairay amin' ny fianarana,  amin' ny asa, na  amin' ny pôlitika, na inona na inona fiaviany.

 Fitovian' ny fepetra 
Tokony hahena ny elanelana ara-materialy (fidiram-bola, fananana, trano, fahasalamana) mba tsy ho lasa tsy rariny ara-drafitra ny fahasamihafana.

 Fankatoavana mitovy 
Tokony hohajaina ny hasin' ny olona tsirairay, homena lanja ny fahasamihafan' ny kolontsaina sy ny fivavahana ny maha-izy azy ny vondrona misy ny tsirairay.

 Tanjona sy fetrany ary ohatra 
Ny tanjon' ny fitoviana ara-tsôsialy dia ny famoronana fiarahamonina anjakan' ny rariny kokoa sy mampiray kokoa, izay ahafahan' ny tsirairay mivoatra amin' ny fomba feno. Na izany aza dia tsy mikendry ny haha ranoray izany: ny fahasamihafan' ny tsirairay (talenta, zavatra tiana, ezaka) dia mitoetra, nefa tsy tokony hamaritra ny soatoavina ara-piarahamonina na hamaritra ny fahamendrehan' ny olona iray.

Ao amin' ny fiarahamonina tsy mampanjaka ny fitoviana dia afaka mahazo fanabeazana tsara kokoa, fitsaboana tsara kokoa, ary tambajotram-pifandraisana maro kokoa ny ankizy avy amin' ny fianakaviana manankarena. Ao amin' ny fiarahamonina mizotra mankany amin' ny fitoviana ara-tsôsialy kosa dia miantoka ny fitovian' ny fahafahana hahazo fianarana, ny fahazoana fitsaboana ary ny fahombiazana, ho an' ny ankizy rehetra na inona na inona fiaviany, ny fanjakana.